स्कूल हो या मदरसा, सभी का उद्देश्य ज्ञान बांटना है। फिर ऐसा क्यों दिखाना कि विद्या का मंदिर किसी विशेष धर्म के लोगों का है? विद्या के मंदिर में अमीर-गरीब हर वर्ग के बच्चे होते हैं। उनमें एकरूपता के लिए हर स्कूल में ड्रेस कोड होता है। बच्चे पैंट-शर्ट और टाई लगाकर जाते हैं। यहां सभी धर्म के बच्चे जाते हैं और एक समान दिखते हैं, लेकिन मदरसे में बच्चे सफेद कुर्ता और ऊंचा पायजामा पहनकर जाते हैं। इससे उनकी पहचान धर्म विशेष के रूप में होती है। प्रदेश के एक राज्यमंत्री के मदरसों में डेस कोड लागू करने के बयान के बाद विवाद खड़ा हो गया है, लेकिन यहां हम बताना चाहते हैं कि रामपुर जनपद में एक मदरसा ऐसा है जहां छात्र बाकायदा पैंट शर्ट और टाई लगाकर आते हैं। यह व्यवस्था आज से नहीं, करीब 15 साल से है।